
Stressz hatásának vizsgálata az epilepszia molekuláris szabályozásában vad típusú és Alzheimer-modell egértörzsekben

Az Alzheimer-kór (AK) és epilepszia közötti kapcsolatot epidemiológiai, genetikai, neuropatológiai vizsgálatok igazolták. Mindkét kórállapot kialakításában bizonyított a stressz szerepe. Az asztrociták által expresszált adenozin-kináz (ADK), valamint az ionotróp glutamát receptor NMDA-1 alegysége, a GRIN1 kulcsfontosságúak az epilepsziás roham propagációjában. Célunk a stressz epilepsziás görcsaktivitásban betöltött szerepének, így az ADK és a GRIN1 immobilizációs stressz (IS) által indukált génexpresszió változásainak nyomonkövetése volt AK transzgén és vad típusú egerekben.
Vizsgálatainkhoz vad típusú (VT) C57BL/6J egértörzset és az AK transzgén egér modelljét, az amiloid prekurzor protein és presenilin gén mutációját hordozó dupla transzgén állatokat használtunk. Akut (3 nap) és krónikus (7, 14, 21 nap) IS-t követően, az állatok hippokampuszából (HC) és prefrontális kortexéből (PFC) teljes mRNS transzkriptomot izoláltunk. Az ADK és GRIN1 expreszióját qPCR technikával vizsgáltuk. A relatív génexpressziót GAPDH-ra normalizáltuk. Eredményeink kiértékelését 2-∆∆CT módszer segítségével végeztük.
A VT egerekben szignifikáns expresszió változás nem következett be egyik vizsgált agyi régióban sem. Stressz hatására a transzgén állatok PFC-ében az ADK expressziója mindegyik vizsgált időpontban szignifikáns emelkedést mutatott. A GRIN1 mRNS expresszió tekintetében ellentétes irányú változás volt megfigyelhető: az AK transzgén egerek HC-ában 1 hetes IS-t követően, a PFC-ben 3 és 14 napos stresszt követően csökkent a GRIN1 transzkripció szignifikáns mértékben.
Vizsgálatunk alapján megállapítható, hogy az AK transzgén egérmodell stressz érzékenysége kifejezettebb a VT egerekéhez képest a görcsaktivitást szabályozó génexpresszió tekintetében. Az IS-re adott stresszválasz régió-specifitást mutat, legérzékenyebb a transzgén állatok PFC területe volt. Az AK transzgén egerekben megfigyelt stressz-indukált ADK mRNS expresszió emelkedés a genetikai és környezeti hatások együttes szerepét feltételezi az epileptiform roham indukciójában. 





